রামদেব, ধীরেন্দ্র শাস্ত্রী-সহ ২০০-র বেশি সাধু! রবিবার ব্রিগেডে ‘৫ লক্ষ কণ্ঠে গীতাপাঠ’

কলকাতা: আসছে রবিবার ব্রিগেড (Brigade) ময়দানে (Maidan) অনুষ্ঠিত হতে চলেছে ‘পাঁচ লক্ষ কণ্ঠে গীতাপাঠ’ (Gita Paath)। আরএসএস-ঘনিষ্ঠ (RSS) সনাতন সংস্কৃতি সংসদের উদ্যোগে আয়োজিত এই বিশাল ধর্মীয় সমাবেশে উপস্থিত থাকবেন বাবা রামদেব, বাগেশ্বর ধামের ধীরেন্দ্র শাস্ত্রী, কার্তিক মহারাজ-সহ ২০০-র বেশি সাধু-সন্ত। আয়োজকদের দাবি, কলকাতায় তো নয়ই, স্বাধীন ভারতের ইতিহাসেই এত বড় সমবেত গীতাপাঠ এই প্রথম।

গত বছর ‘লক্ষ কণ্ঠে গীতাপাঠ’-এর আয়োজন করা হলেও প্রত্যাশিত ভিড় হয়নি। তাই এ বছর আরও বড় পরিসরে তৈরি হচ্ছে ব্রিগেড। ইতিমধ্যেই মেলেছে পুলিশের ছাড়পত্র। মাঠে চলছে শেষ মুহূর্তের প্রস্তুতি। রবিবার সকাল ৮টা থেকে শুরু হবে সাংস্কৃতিক অনুষ্ঠান, মূল গীতাপাঠ শুরু হতে পারে সকাল ৯টার পর।

আরও পড়ুন: ‘হিন্দি-উর্দু বললে পাকিস্তানে পাঠান’, লোকসভায় বাংলাদেশে পুশব্যাক নিয়ে বিস্ফোরক শতাব্দী রায়

বাবা রামদেব ও ধীরেন্দ্র শাস্ত্রীর উপস্থিতি এবার নজর কাড়তে চলেছে। ধীরেন্দ্র শাস্ত্রী গীতা বিষয়ে গবেষণার জন্যই পরিচিত। আয়োজকদের আশা, এ বার বিপুল মানুষের সমাগম হবে। নিরাপত্তাতেও জোর দেওয়া হয়েছে—পুরো ব্রিগেড এলাকা ইতিমধ্যেই নিরাপত্তার চাদরে মোড়া।

সাংবাদিক বৈঠকে কার্তিক মহারাজ জানান, “বাংলার মুখ্যমন্ত্রী-সহ রাজ্যের বহু মন্ত্রীকে আমন্ত্রণপত্র পাঠানো হয়েছে। মুখ্যমন্ত্রী এলে আমরা আনন্দিত হব।” তাঁর দাবি, এই সমবেত গীতাপাঠের মাধ্যমে সমাজে সম্প্রীতি, আধ্যাত্মিকতা ও ইতিবাচকতার বার্তা ছড়াবে।